b'\n_START_ARTICLE_\nCommedia dell\'arte\n_START_PARAGRAPH_\nCommedia dell\'arte je komedija v improviziranem na\xc4\x8dinu, to pomeni, da igralci niso imeli napisanega besedila, temve\xc4\x8d so na odru odigrali improvizirane dialoge (vendar v danih vzorcih; trdno dolo\xc4\x8den pa je bil samo zaris dogajanja). Commedia dell\'arte je nastala v Italiji v 16. stoletju in ostala priljubljena vse do 18. stoletja. Na za\xc4\x8detku so se predstave odvijale na prostem s skromno scenografijo, ki so jo sestavljali malo\xc5\xa1tevilni odrski predmeti. Gledali\xc5\xa1ke skupine so najve\xc4\x8dkrat \xc5\xa1tele deset oseb, od tega sta bili dve \xc5\xbeenski, osem pa je bilo mo\xc5\xa1kih.\n_START_SECTION_\nIzvor\n_START_PARAGRAPH_\nPojem commedia dell\'arte se je prvi\xc4\x8d pojavil leta 1750 v Goldonijevi komediji Il teatro comico, kjer opisuje igralce, ki recitirajo z maskami in svoje vloge improvizirajo. Tukaj Goldoni govori o poklicnih igralcih, ki uprizarjajo "commedio dell\'arte" oziroma "commedio delle professioni" (sl. poklicne komedije), saj uporablja izraz "arte", ki se nana\xc5\xa1a na delo oziroma poklic. Italijanska beseda "arte" je namre\xc4\x8d tedaj ozna\xc4\x8devala tako umetnost, kot tudi poklic.\n_START_SECTION_\nVplivi\n_START_PARAGRAPH_\nElemente commedie dell\'arte je v klasicizmu prevzel Moliere, kasneje pa predvsem avtorji v 18. stoletju, kot sta bila Carlo Goldoni in Beaumarchais.'